
Kockázat alapú tüdőrákszűrés optimalizálása a Pécsi Tudományegyetemen

Kulcsszavak: tüdőrák; szűrés; applikáció;
Bevezetés:
A tüdőrák világszerte az egyik legmagasabb halálozású onkológiai betegség. Alacsony dózisú komputertomográfiával (LDCT) végzett szűrés csökkentheti a tüdőrák halálozását a korai esetek felismerésével, azonban irodalmi adatok alapján a hatékonyság nem haladja meg az 5%-ot. A Pécsi Tudományegyetem (PTE) korábban elindult LDCT szűrő program korábbi eredményeinek ismeretében célunk volt a kivizsgálás elemeinek optimalizálása és adatközpont kialakítása mely hatékonyan segítheti a korai tüdőrák diagosztikát.
Módszerek:
A PTE vonzáskörzetében dolgozó háziorvosok és munkaalkalmassági központok együttműködésével LungScreen mobileszközös applikáció segítségével észlelt emelt tüdőrák rizikójú tesztelőknek LDCT vizsgálatot ajánlottunk. A képalkotó vizsgálatokat a PTE Orvosi Képalkotó Intézetében végezték, és a LungRads (LR) klasszifikációjával értékelték. LR 3-as és 4-es eredményű esetekben multidiszciplináris fórum döntött a további kivizsgálásról. Tanulmányunkban a magas rizikójú betegek epidemiológiai adatait dolgoztuk fel, adatbázist hoztunk létre, a rizikó függvényében egyénre szabott betegút tervezéssel.
Eredmények:
Az elmúlt 1,5 évben 1987 LungScreen kitöltés történt Baranya Vármegyében. 217 CT vizsgálat beutalásából 198 személy jelentkezett vizsgálatra. A radiológiai eredmények többségében LR1-2-es kategóriába sorolták be, a legkevesebben LR3 kategóriába lettek besorolva. A LR4-es csoportban néhány esetnél kontroll vizsgálatot kértek, mert az elváltozás bizonyosan jelen van, de karakterisztikája nem egyértelmű. Számos esetben már megtörtént a műtét VATS, RATS technikával.
Megbeszélés:
Az alapellátásban dolgozók segítségével a kockázatalapú tüdőrákszűrés alkalmas a magas rizikójú csoportok kiemelésére, azok korai tüdőrák diagnosztikai kivizsgálásának megindítására, amit egy adatközpont eredményesen támogat. Mindezek segítségével lehetővé válik a hagyományos tüdőrák szűrő vizsgálatok hatékonyságának jelentős emelésére. 



